Leder

Enig, Listhaug

SYLVI LISTHAUG: Innvandringsministeren advarer mot liberalisering overfor enslige, mindreårige asylsøkere. Foto: Klaudia Lech VG

I en kronikk i VG mandag advarer innvandringsminister Sylvi Listhaug mot å liberalisere asylpolitikken.

Oppdatert 8. november 2017

Dette er en leder. Lederen gir uttrykk for VGs holdning. VGs politiske redaktør svarer for lederen.

Artikkelen er over to år gammel

Hun er kritisk til Ap, som nylig sa i VG at de vil fremme et forslag for å få ned bruken av midlertidige oppholdstillatelse for enslige asylsøkere.

At midlertidighet ikke er bra, er vi enig i. Men problemet med å love varig opphold til barn som ikke har beskyttelsesbehov, er at det erfaringsmessig fører til at svært mange flere ankommer.

Dramatisk utvikling i 2017: Halvparten av asylbarna må ut når de fyller 18 år

I 2015 fikk Norge 5500 mindreårige asylsøkere før regjeringen strammet inn ved å åpne for flere returer samt bruk av mer midlertidighet. Det har hjulpet. I år er tallet så langt 149 enslige mindreårige asylsøkere. En av årsakene til at det kom så mange i 2015 var ifølge Landinfo et inntrykk av at Europa var blitt mer åpent for asylsøkere.

Vi har sett det samme før. I 2009 brukte den rødgrønne regjeringen 950 millioner kroner på de rundt 2000 enslige, mindreårige asylsøkerne som kom fra Afghanistan. Samtidig ga vi landet totalt 750 millioner i humanitære bidrag. Midlene vi brukte på de relativt sett få mindreårige asylsøkerne som ble sendt hit, sto ikke i forhold til bevilgningene til Afghanistan. Ap strammet da til ved å åpne for midlertidige oppholdstillatelser. Som Sylvi Listhaug viser, gikk antallet ankomster ned.

Møt en av dem som har fått avslag: De unge afghanske guttene som venter

Eksperter som har forsket på psykisk helse blant enslige mindreårige asylsøkere i Norge, forteller om de mange traumene ungdommene har etter ankomst. Mange betaler en høy pris for et bedre liv, noen også med døden. Nå skal hensynet til barna veie tungt, men det er ikke åpenbart at å fjernes fra foreldrene for å foreta en flukt til Norge, er til barnas beste. Tvert om bør hovedtiltaket for å unngå midlertidighet være å fjerne motivasjonen for å sende barn uten beskyttelsesbehov med menneskesmuglere gjennom hele Europa.

Fikk du med deg? UDI tilbyr enslige mindreårige 42.000 for å reise hjem til Afghanistan

Når de mindreårige først er kommet hit, skal vi selvsagt behandle dem skikkelig. Men målet må være at foreldre ikke forledes til å tro at de bør sende barna til Norge. Derfor er vi enig med Sylvi Listhaug i at en oppmyking her kan koste både barna og Norge dyrt. Arbeiderpartiet bør tenke seg godt om før de gir signaler som kan tolkes slik at enslige barn uten beskyttelsesbehov bør sendes til Norge.

Få flere kronikker og kommentarer: Følg VG Meninger på Facebook!

Publisert: 03.10.17 kl. 05:12 Oppdatert: 08.11.17 kl. 08:27